
A vezetői minőség, az alapvető pszichológiai szükségletek és a szervezeti elkötelezettség mediációs vizsgálata

A tanulmány célja annak vizsgálata volt, hogy az alapvető pszichológiai szükségletek
kielégülése milyen mértékben kapcsolódik a szervezet felé történő elkötelezettséghez és a
vezetővel való kapcsolathoz. A szelfdeterminációs elméletre támaszkodva azt vizsgáltuk, hogy
az autonómia, a kompetencia és a valahovatartozás szükségletek specifikus közvetítőként
működnek-e a szervezeti elkötelezettség és a vezetői minőség (LMX) között. A kutatás
relevanciáját indokolja a hazai mintán végzett kutatások hiánya és a humán erőforrás
megtartásának egyre hangsúlyosabb jelentősége. Az adatfelvétel két külön évben történt, a két
adatbázist ezt követően összevontuk. Az online kérdőíves kutatásban N=554 fő vett részt.
Mérőeszközeink közé tartozott az LMX-7 kérdőív, az Alapvető Pszichológiai Szükségletek
Kielégülése Skála és a Szervezeti Elkötelezettség Kérdőív. Hipotéziseink vizsgálatára
mediációs elemzést alkalmaztunk. Az eredmények alapján az autonómia és a kompetencia
szignifikánsan befolyásolja a szervezeti elköteleződés és a vezetői minőség közötti kapcsolatot,
a valahovatartozás azonban nem mutatott szignifikáns hatást. Az eredmények rámutatnak arra,
hogy a magas minőségű vezető-beosztott kapcsolatok elősegítik a munkavállalók autónómia és
kompetencia szükségletének kielégülését, melyek az alkalmazottak szervezethez való
elkötelezettségéhez járulnak hozzá. Következtetésképp a vezetői minőség támogatásával a
munkaerő megtartása jelentős mértékben javítható.



